1.BEVEZETÉS – ÚTON AZ EGYSÉGES EURÓPAI HÉAÖVEZET FELÉ

Az uniós héarendszer az egységes piac fontos eszköze: azáltal, hogy lebontotta a versenyt torzító és az áruk szabad mozgását gátló akadályokat, nagyban hozzájárult az EU-n belüli kereskedelem előmozdításához. A hozzáadottérték-adó (héa) egy széles alapokon nyugvó fogyasztási adó, és mint ilyen, az egyik leginkább növekedésbarát adófajta. A héa emellett az adóbevételek egyik legfontosabb és egyre növekvő forrása is az Európai Unióban . Az utóbbi években azonban a héarendszer nem volt képes lépést tartani a gazdaság globalizációjával és digitalizációjával. A tagállamok közötti kereskedelem adóztatásának jelenlegi rendszere továbbra is a 25 évvel ezelőtt kidolgozott „átmeneti héaszabályozáson” alapul. Az átmeneti héaszabályozás értelmében a belföldi ügyletek és határon átnyúló tranzakciók két teljesen eltérő héarendszer alá tartoznak. Ez azt eredményezi, hogy a határokon átnyúló kereskedelmet folytató vállalkozások 11 %-nyi megfelelési többletköltséggel szembesülnek a kizárólag belföldön kereskedő vállalkozásokhoz képest. Továbbá a szóban forgó szabályok lehetővé teszik az áruk határokon átnyúló adómentes megvásárlását, ezért ezek esetében különösen magas az adócsalás kockázata. 2015-ben a csalások és a rendelkezésekből eredő egyéb hiányosságok miatt 151 milliárd EUR összegű, azaz 12,8 %-ot kitevő héa hiányzott a költségvetésekből. Becslések szerint ebből 50 milliárd EUR a határokon átnyúló héacsalásnak tudható be; egy olyan csalásról van szó, amelyet nagy részben bűnszervezetek követnek el, és amely – a legfrissebb sajtóértesülések szerint – a terrorizmus finanszírozásával is összefüggésbe hozható.

Az EU héarendszere jelenleg túlságosan széttöredezett és túl nagy mértékben van kitéve a csalás lehetőségének. A méltányos és hatékony uniós adórendszer kialakítására irányuló munka részeként a Bizottság célul tűzte ki a héarendszer új alapokra helyezését annak érdekében, hogy az a jövőben is hatékony eszközként működhessen. Előzetes becslések szerint, amennyiben az egységes piacon egységes héarendszer kerülne létrehozásra, azzal a határon átnyúló héacsalások mértékét 41 milliárd EUR-val, a vállalkozásokra nehezedő megfelelési költségeket pedig 1 milliárd EUR-val lehetne csökkenteni.

A Bizottság a 2016. április 7-i, héára vonatkozó cselekvési tervében kifejtette, hogy olyan egységes európai héaövezet létrehozására van szükség, amely képes megfelelni a XXI. század kihívásainak. Rövid és középtávon elfogadandó kulcsfontosságú intézkedéseket jelentett be abból a célból, hogy az uniós héarendszer korszerűbbé és egyszerűbbé váljon, hatékonyabban tudja kiszűrni a csalás lehetőségét és vállalkozásbarátabb legyen. Az intézkedések több célkitűzésre irányulnak, nevezetesen a következőkre: a héarendszernek a globális, digitális és mobil gazdasághoz való igazítása, a kkv-k igényeinek való megfelelés, megfelelő héakulcsképzési politika kialakítása, a határokon átnyúló héacsalás megszüntetése, valamint a tagállamok támogatása a héabevétel-kiesés felszámolásában.

A jelenlegi héarendszer korszerűsítése egymást követő szakaszokban fog megvalósulni. Ez a közlemény beszámol a már végrehajtott intézkedésekről (2. szakasz), és további részletekkel szolgál a végrehajtásra váró lépésekről (3. szakasz), köztük az ez évben elfogadandó kezdeményezésekről, melyek a következők:

·az Unión belüli, vállalkozások közötti (B2B) kereskedelemre vonatkozó végleges héarendszerről (a továbbiakban: végleges héarendszer) szóló jogalkotási csomag,

·a héakulcsok reformjára irányuló javaslat,

·a hozzáadottérték-adó területén történő közigazgatási együttműködésre szolgáló meglévő eszközök megerősítésére irányuló javaslat, és

·a kkv-kra vonatkozó héaszabályok egyszerűsítésére irányuló javaslat.

2.A HÉÁRA VONATKOZÓ CSELEKVÉSI TERV ELFOGADÁSA ÓTA ELÉRT EREDMÉNYEK

2.1. A héarendszernek a digitális gazdasághoz való igazítása és a korszerű héakulcsképzési politika előkészítése

2016. december 1-jén a Bizottság a határokon átnyúló e-kereskedelemre alkalmazandó héa korszerűsítésére vonatkozó javaslatokat, valamint az elektronikus kiadványokra alkalmazandó héakulcsra vonatkozó javaslatot fogadott el. E javaslatok a digitális egységes piaci stratégia fontos részét képezik, és céljuk a héarendszernek a digitális gazdasághoz való hozzáigazítása.

2.1.1. Az e-kereskedelemben alkalmazandó héára vonatkozó javaslatok

A gazdaság digitalizálása egyre sürgetőbb kihívásokat jelent az adópolitika terén. Az új üzleti trendek nyomon követéséhez innovatív és előretekintő megoldásokra van szükség. Az adózási szabályokat úgy kell átalakítani, hogy igazodjanak az üzleti modellek és a fogyasztói minták gyors változásaihoz. Ezzel párhuzamosan az adózásnak méltányosnak és hatékonynak kell lennie a feltörekvő vállalkozások számára, és pozitívan hozzá kell járulnia a digitális egységes piac fejlődéséhez.

Fogyasztási adóként a héa fontos szerepet játszik az e célok elérését célzó stratégiában. Az e-kereskedelemre vonatkozó javaslatok a vállalkozások, a polgárok és a tagállamok érdekeit szolgálják, és lehetővé tették az EU számára, hogy világszinten vezető szerepet töltsön be.

Az új szabályok lehetővé tennék az áruk online értékesítését végző vállalatok számára, hogy egyetlen helyen, könnyedén kezeljék az uniós héakötelezettségeiket, és azon induló vállalkozások és mikrovállalkozások számára, amelyek határokon átnyúló online értékesítése nem haladja meg a 10 000 EUR-t, leegyszerűsítenék a héa kezelését. A határokon átnyúló értékesítés tekintetében továbbá 100 000 EUR összegig egyszerűbb eljárások vonatkoznának a kkv-kra. Az új szabályok értelmében megszűnne az EU-ba behozott, 22 EUR-nál alacsonyabb értékű kis szállítmányokra vonatkozó jelenlegi héamentesség, és biztosítva lenne, hogy az uniós vállalkozások egyenlő versenyfeltételeket élvezzenek.

E javaslatokat jelenleg a Tanács tárgyalja.

Ezen túlmenően az uniós héafórum keretében a Bizottság vizsgálja, hogyan lehetne az állam és a magánszektor közötti strukturált együttműködést kialakítani az adóhatóságokkal, a logisztikai vállalatokkal, az internetes platformokkal, a pénzforgalmi szolgáltatókkal és a vállalkozói szövetségekkel a héa beszedésének javítása, az e-kereskedelem terén elkövetett csalások csökkentése és a jogszabályokat betartó vállalkozások számára az egyenlő feltételek megteremtése érdekében. A konzultáció eredményeire támaszkodva a Bizottság 2018-ban kezdeményezést fog előterjeszteni.

2.1.2. Az elektronikus kiadványokra alkalmazandó héamértékre vonatkozó javaslat